
Flerek detektálása és elemzése gyorsfotometriai módszerekkel

Kulcsszavak: Észlelőcsillagászat; fotometria; csillagaktivitás
A flerek a csillagok légkörében fellépő intenzív, rövid energiakitörések. Tanulmányozásuk segít megérteni a napflerek földi hatásait, valamint más csillagok flerjeinek befolyását az exobolygók lakhatóságára. A jelenleg rendelkezésre álló űrfotometriai adatok többsége néhány perces időfelbontással bír, és csak ritkán találkozhatunk sűrűbben mintavételezett adatsorokkal. A gyorsfotometriában rejlő lehetőségek feltérképezése érdekében munkám során az AD Leo aktív flercsillagról, a piszkéstetői obszervatórium 1 méteres RCC távcsövével készült, 0,286 másodperces időfelbontású mérések elemzésével foglalkoztam. Az általam fejlesztett kóddal elvégeztem az adatsorok redukcióját, majd elemeztem az azonosított 29 flert, kiszámítottam azok energiáját és meghatároztam a fler frekvenciaeloszlást. Három flernél rövid időskálájú kettős csúcsokat, két komplexebb fler leszálló ágán lehetséges rövid periódusú oszcillációt azonosítottam. A piszkéstetői és a TESS űrtávcső adatait összevetve bemutattam a gyorsfotometria előnyeit, mely gazdag részletességgel tárja fel a flerek szerkezetét és dinamikáját, lehetővé téve olyan jelenségek vizsgálatát is, amelyek hosszabb expozíciós idők mellett rejtve maradnának.



